D ô v o d o v á   s p r á v a
Všeobecná časť: 
Návrh nariadenia vlády Slovenskej republiky o technických požiadavkách na vozidlá vzhľadom na ich opätovnú využiteľnosť, recyklovateľnosť a zužitkovateľnosť je vypracovaný podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov. 
Toto nariadenie vlády sa vzťahuje na motorové vozidlá kategórie M_1a N_1 a na nové alebo opätovne využité diely týchto vozidiel a upravuje podrobnosti o typovom schválení ES vozidiel vzhľadom na využiteľnosť, recyklovateľnosť a zužitkovateľnosť dielov a materiálov, z ktorých sa skladajú.
Predkladaným návrhom nariadenia vlády sa do právneho poriadku Slovenskej republiky preberá smernica Komisie 2009/1/ES zo 7. januára 2009, ktorou sa na účely prispôsobenia technickému pokroku mení a dopĺňa smernica Európskeho parlamentu a Rady 2005/64/ES o typovom schválení motorových vozidiel vzhľadom na ich opätovnú využiteľnosť, recyklovateľnosť a zužitkovateľnosť. 
Predložený návrh nariadenia vlády je v súlade s Ústavou Slovenskej republiky, zákonom č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov, s medzinárodnými zmluvami, ktorými je Slovenská republika viazaná, ako aj s právom Európskych spoločenstiev a Európskej únie.
Prerokovanie návrhu nariadenia vlády Hospodárskou a sociálnou radou Slovenskej republiky nie je potrebné.
Doložka zlučiteľnosti 
návrhu právneho predpisu 
s právom Európskych spoločenstiev a Európskej únie
1.	Predkladateľ právneho predpisu:
Ministerstvo dopravy, pôšt a telekomunikácií Slovenskej republiky.
2.	Názov návrhu právneho predpisu:
Návrh nariadenia vlády Slovenskej republiky o technických požiadavkách na vozidlá vzhľadom na ich opätovnú využiteľnosť, recyklovateľnosť a zužitkovateľnosť.
3.	Problematika návrhu právneho predpisu:
a)	nie je upravená v práve Európskych spoločenstiev
b)	je upravená v práve Európskej únie
-	v primárnom práve v Zmluve o fungovaní Európskej únie (Hlava VI – Doprava a kapitola 3. Hlavy VII.)
-	v sekundárnom práve
•	v smernici Európskeho parlamentu a Rady 2005/64/ES z 26. októbra 2005 o typovom schválení motorových vozidiel vzhľadom na ich opätovnú využiteľnosť, recyklovateľnosť a zužitkovateľnosť, ktorou sa mení a dopĺňa smernica Rady 70/156/EHS (Ú.v. EÚ L 310, 25. 11. 2005) v znení smernice Komisie 2009/1/ES (Ú.v. EÚ L 9, 14. 1. 2009),
•	v smernici Európskeho parlamentu a Rady 2000/53/ES z 18. septembra 2000 o vozidlách po dobe životnosti (Ú. v. EÚ L269, 21.10.2000) ALEBO (Mimoriadne vydanie Ú. v. EÚ, 15/zv. 5.),
c)	nie je obsiahnutá v judikatúre Súdneho dvora Európskej únie alebo Súdu prvého stupňa Európskej únie.
4. Záväzky Slovenskej republiky vo vzťahu k Európskym spoločenstvám a Európskej únii:
a)	z gestorstva smerníc vyplýva pre Slovenskú republiku povinnosť transponovať smernicu Komisie 2009/1/ES najneskôr do 4. februára 2010,
b)	v danej oblasti nebolo začaté konanie proti Slovenskej republike o porušení Zmluvy o fungovaní Európskej únie podľa čl. 258 až 260 Zmluvy o fungovaní Európskej únie,
c)	smernica Európskeho parlamentu a Rady 2005/64/ES v znení smernice Komisie 2009/1/ES je prebratá v úplnom rozsahu týmto nariadením vlády.
5.	Stupeň zlučiteľnosti návrhu nariadenia vlády SR s právom Európskych spoločenstiev
- úplný.
6. Gestor a spolupracujúce rezorty:
Ministerstvo dopravy, pôšt a telekomunikácií Slovenskej republiky. 
Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie
1.	Odhad dopadov na verejné financie
Navrhované nariadenie vlády nepredpokladá zvýšené nároky na štátny rozpočet, na rozpočty obcí ani na rozpočty samosprávnych krajov.
2. Odhad dopadov na obyvateľov, hospodárenie podnikateľskej sféry a iných právnických osôb 
Nebude mať dopad na obyvateľov, hospodárenie podnikateľskej sféry a iných právnických osôb.
3.  Odhad dopadov na životné prostredie  
Nepredpokladá sa negatívny vplyv na životné prostredie.
4.  Odhad dopadov na zamestnanosť
Nebude mať dopad na zamestnanosť.
5.  Analýza vplyvov na podnikateľské prostredie
Nebude mať dopad na podnikateľské prostredie.
Osobitná časť:
K § 1
Vymedzuje sa rozsah nariadenia vlády.
 K § 2
Na účely nariadenia vlády sa definujú základné pojmy.
K § 3
Ustanovujú sa podmienky na mieru využiteľnosti a recyklovateľnosti dielov a materiálov, ustanovuje sa postup výrobcu a typového schvaľovacieho úradu pri výbere referenčného vozidla. 
K § 4
Ustanovuje sa postup pre typové schválenie ES. Ustanovujú sa podrobnosti k žiadosti o typové schválenie ES.

K § 5
Ustanovujú sa podrobnosti pre účely predbežného hodnotenia výrobcu. V rámci predbežného hodnotenia výrobcu sa overuje či materiály použité na konštrukciu typu vozidla spĺňajú podmienky na opätovnú využiteľnosť, recyklovateľnosť a zužitkovateľnosť.
K § 6
	Na účely výpočtu miery recyklovateľnosti a zužitkovateľnosti sa uvádzajú diely, ktoré sa  nepovažujú za opätovne využiteľné a nesmú sa znova použiť pri výrobe vozidiel.
K § 7
          Upravuje sa uvádzanie vozidiel na trh, do evidencie a do prevádzky. Kompetencie v danej oblasti sú rozdelené medzi ministerstvo dopravy, pôšt a telekomunikácií (schvaľovanie technickej spôsobilosti vozidiel podľa zákona č. 725/2004 Z. z.), ministerstvo vnútra (evidencia vozidiel podľa zákona č. 8/2009 Z. z. o cestnej premávke a o zmene a doplnení niektorých zákonov) a ministerstvo hospodárstva (obchod, ochrana spotrebiteľa podľa zákona č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov).
K § 8
Ustanovuje sa dátum odkedy schvaľovací úrad zamietne žiadosť o udelenie typového schválenia ES vozidla alebo typového schválenia vozidla, dátum odkedy osvedčenia o zhode strácajú platnosťv prípadoch ak nie sú splnené požiadavky podľa tohto nariadenia vlády. 
K § 9
Vymedzuje sa transponovaný právny akt Európskych spoločenstiev.
K § 10
Ide o zrušovacie ustanovenie, ktorým sa zrušuje nariadenie vlády Slovenskej republiky č. 637/2006 Z. z. o technických požiadavkách na vozidlá vzhľadom na ich opätovnú využiteľnosť, recyklovateľnosť a zužitkovateľnosť, ktorým bola do právneho poriadku Slovenskej republiky transponovaná smernica Európskeho parlamentu a Rady 2005/64/ES.
K § 11
Ustanovuje sa účinnosť nariadenia vlády v nadväznosti na článok 3 ods. 1 smernice Komisie 2009/1/ES.
K prílohe 
Obsahuje označenie preberaného právneho aktu Európskych spoločenstiev.